Referat FAU Fagerborg

# Møtedato: 02.02.2022

**Til stede:** 14 foreldrerepresentanter, elevrådsrepresentant Janek og Rektor.

## Sak 1: Rektor informerer

Strategisk plan for 2022 er godkjent i Driftsstyret. Hovedmålene i strategien er et trygt og godt læringsmiljø, realisering av fagfornyelsen (ny skoleplan) og vurderinger mht til framovermeldinger. Strategisk plan blir å finne på nettsiden til Fagerborg.

Har vært en periode med svært mye sykefravær blant elever og ansatte. Har klart å gjennomføre alle skoledager, men har vært mye tilpasninger og ekstrainnsats fra mange lærere. Svært positivt arbeidsmiljø på skolen.

Har ansatt ny assisterende rektor, Frode Hilleren, og skal ansette en ny inspektør nå i vinter .

Budsjett vedtatt. Gikk halvannen million i overskudd, hovedsakelig grunnet koronatilskudd noe som sikrer at man kan holde på antall ansatte og ikke er behov for å kutte i driften under året.

Bunnpris har en tid vært stengt for elevene. Det har blitt gjennomført dialogmøter mellom skolen og Bunnpris, samt informasjon i alle klasser, og Bunnpris er igjen åpent for elever på Fagerborg.

Sak 2: Bydelens Salto

Informasjon fra bydelens SALTO-koordinator Anders Amundsen.

SALTO (SAmmen Lager vi et Trygt Oslo) er en samarbeidsmodell mellom Oslo Politidistrikt og Oslo Kommune. Skal forebygge kriminalitet, rusbrygg, utenforskap og ekstremisme i bydel St.Hanshaugen.

Det er ansatt en ny **ungdomskonsulent** (utekontakt) som skal jobbe ute blant ungdom, blant annet på Fagerborg skole. Det er også en nyansatt **ruskonsulent** som vil være tilgjengelig for ungdommer, FAU m.fl i området.

Salto samarbeider også med utdanningsetaten i kommunen. Mange tiltak har ikke hatt effekten man har ønsket, så en del av tidligere programmer er stanset. Mer av dette er nå lagt inn i læringsplanen, samtidig som Utdanningsetaten, SALTO, KORUS m.fl har laget veileder til hvordan man kan jobbe på skolen.

Bydel St.Hanshaugen skiller seg ikke spesielt ut mht til rusbruk blant ungdom (positiv eller negativt). Men det er kjent at det er tilgang til, og foregår kjøp og salg av rusmidler i skolens nærområder. Det er ekstra bevissthet rundt området rundt Fagerborg, Adamstuen og området rundt fremover nå når Huset på Haugen åpner.

Er et ønske om flere Natteravnsgrupper eller tilsvarende som kan bidra i bydelen.

Aktuell statistikk over rusbruk blant unge finnes i UngOslo og Ungdata. Der finnes også spesifikke tall for bydelen.

Sak 3: Oppdatering fra SMU (Skolens Miljøutvalg).

Huset på Haugen: Politiet følger opp eventuelt rusbruk i forbindelse med økt trafikk og bevegelse rundt Huset på haugen fremover.

Skolen ønsker også å se på muligheten til å bruke huset til ungdomsråd og elevrådsmøter, og se på muligheter for mere aktiv bruk fremover.

Skolen ønsker at bydelens ungdomskontakt skal være aktiv på skolen, i friminutter og i enkelte skoletimer.

Hygiene: Få ønsker å dusje på skolen da de ikke er godt tilpasset eller skjermet nok grunnet bl.a mobiltelefon, kameraer, kroppspress mm. Ifølge HMS/AMU så er garderobene bygget i hht til gjeldende standard, har skillevegger, men ikke dører. Er færre som dusjer enn tidligere, færre jenter enn gutter. Dette bidrar til dårligere inneklima i timene etter gymmen. SMU og skolen oppfordrer og ønsker at alle foreldrene snakker om hygiene med elevene.

FAU ønsker at SMU tar det videre med skolen og driftsstyret med å utbedre garderoben med dører/klare avlukker til garderobene, og at man ser på om noe også kan bedres med tildelt tid til dusjing.

Er for lite søppelkasser på skolen, spesielt i garderober og til hygieneartikler. Dette arbeider elevrådet med videre.

Gratis tamponger og bind. Dette er noe bydelen og kommunen eventuelt vurderer, men ikke noe skolen arbeider for.

Elevundersøkelsen viser at flere opplever mobbing og trusler daglig. Felles inngang og oppstilling har redusert problemet mye. Vurderer derfor å fortsette med oppstilling fremover også etter korona.

## Eventuelt

Til videre diskusjon

* Finnes det aktiviteter etter skoletid som skolen kan tilrettelegge for, der man kan bruke skolens lokaler (kjøkken, gymsaler, sløyd osv). Diskuteres eventuelt videre på neste FAU.
* Skoleball for 10.klasse blir arrangert når «meteren faller», dvs den dagen det er mulig å danse og ha fullt arrangement. Det er håp om at dette blir snarlig nå i vinter/vår.
* Midlertidig bruk av Veterinærtomta. Finnes det muligheter til å se på at skolen eller andre kan ha aktiviteter på veterinærtomta. Dette kan være noe FAU kan se på videre.